»Yeah I eat booty! Real niggas eat booty! Real niggas please they bitches I don’t get tired!« For ikke engelsk-kyndige med hang til politisk korrekthed: »rigtige gangstarappers af afroamerikansk oprindelse slikker røv på deres kvinder.«

Dette frimodige udsagn blev ytret i et interview senere gengivet i forkortet version på Instagram i sommer af den amerikanske rapper Kevin Gates.

Gates var indtil fremsættelsen af ovenstående påstand en relativt ukendt rapper fra Louisiana. Men interviewet forvandlede ham med et slag fra et liv i rappens undergrund til kendis. Ikke på første parket på Hollywoods bonede gulve, men i USA’s frodige og vildtvoksende hiphop-musik- og filmmiljø, samt på nettet, hvor hans røvslikker-udsagn i dag findes i utallige remixes, parodier og memes. Den unge sorte rapper brugte også en del af sensommeren og efteråret 2014 på at besøge en stribe radio- og tv-programmer for at uddybe og forklare sit synspunkt, der har tiltrukket sig opmærksomhed af flere grunde.

For det første på grund af lovprisningen af en seksualpraksis, der efter alt at dømme ikke har været gængs på lagnerne i de små amerikanske heteroseksuelle hjem, men som udelukkende har været forbundet med homoseksuelle.

For det andet fordi udsagnet bliver set som en nyskabelse i gangstarappens sædvanligvis sexistiske og patriarkalske diskurs. I rap beskrives kvinden typisk ikke som et agerende subjekt, men som et objekt og ofte som en luder (ho) eller bitch – en genstand, hvis primære funktion i musikken er at blive begæret eller ydmyget – ofte samtidig. Gates har derimod talrige gange understreget, at booty eating først og fremmest handler om sex, hvor kvinden er ligeværdig og også får noget ud af festen.

Baller over alt

Men interviewet med Gates var måske blot dråben, der fik et allerede godt fyldt røvbæger til at flyde over. Popoen har været på vej op ad opmærksomhedsbarometeret som feteret legemsdel i flere år. Et enkelt blik på musikvideoen, der hører til Meghan Trainors 2014-megahit, All About That Bass, viser tendensen, der ikke bare hylder kvinder med kurver, men også disser photoshoppede Barbie-modeller. Musikvideoen – hvis officielle version har været downloadet på YouTube 516 millioner gange – viser også fyldige mænd og kvinder, der twerker, et dansefænomen, der hittede i 2014 som hylder kunsten at ryste bagdelen på den rigtige måde.

I vinterudgaven af det amerikanske magasin Paper prydede Kim Kardashians giga-bagdel også forsiden. »Break the Internet« opfordrede magasinet, hvis photoshoppede billede af Kardashians ynder ganske rigtigt vakte global opmærksomhed både online og i de traditionelle medier.

Endelig: Hvis nogen alligevel skulle være i tvivl om numsens stigende aktier, meddeler Amazon, at antallet af solgte Spanx (elastiske trusser af korset-typen, der holder på formerne) med indlæg af kunstige baller hen over julen oversteg salget af tilsvarende bh’er. Og i Brasilien, verdens førende nation, når det gælder plastikkirurgi, er balleforstørrelse nu den næstmest efterspurgte procedure kun overgået af det tilsyneladende fortsat umættelige behov for struttende bryster.

Men tilbage til Gates. For en ting er kunstige bagdele, musikvideoer, twerking og reality stars med store numser. Det har ikke i sig selv noget med anilingus, som fænomenet så nydeligt hedder på latin, at gøre.

Røvslikning, der, som ordet antyder, er noget andet end analt samleje, kendes også under navnene anal-lingual, rimming eller getting a rim job, tossing the salad og ass motorboating og har aldrig været tabu i bøssekredse. Det er mainstreamingen i hetero-miljøerne, der er nyt.

At mainstreaming vitterlig er tilfældet stod klart den 11. januar, da den pæne (hvide øvre-middelklasse) New Yorker-pige, Marnie fra HBO’s kultserie Girls fik sat sin numse på sin elskers menukort i hele 10 sekunder i åbningsafsnittet for fjerde sæson. »I loved that,« lød det fra elskeren Desi, da han dukkede op fra Marnies numsehul. »I love you too,« svarede Marnie. Den egocentrerede Desi talte selvfølgelig om akten, mens Marnie, der er seriens ulykkelige søde pige, hørte udbruddet som en kærlighedserklæring.

Vaniljeduftende trusseindlæg

En del af det frække gik imidlertid i den grad fløjten, bemærkede syrlige anmeldere af serien, efter at skuespilleren bag Marnie, Allison Williams, fortalte New York Magazine og Entertainment Weekly, hvordan hun havde forberedt sig på den uartige scene. Hun havde spurgt sine forældre, der også er i medie- og underholdningsbranchen, til råds, og hendes mor havde foreslået datteren, at hun forede sine hudfarvede Spanx med udklippede stykker af trusseindlæg i røvhullet. Dertil kom, at hun smurte creme med vaniljeduft ud over sig selv, fordi, som hun forklarede Salon.com, »det var min fødselsdag, så jeg ville gerne dufte af kage«.

»Kun Allison Williams kan gøre det at få slikket røv til noget gennemkedeligt,« sukkede anmelder Kristin Iversen kritisk i New York Magazine: »En ting er at spørge sin mor ... noget andet er at have behov for en fuldkommen desinficering af kroppen, før man skal indspille en fingeret røvslikningsscene. Det var ikke nok for Williams at gå i brusebad, nej, intet mindre end trusseindlæg og vaniljesmagende cupcakecreme kunne gøre det.«

Williams forsvarede sig med at sige, at selv om hun havde Spanx på og ikke var nøgen i virkeligheden, »så er det en grænseoverskridende oplevelse at have en af sine medskuespilleres ansigt helt oppe i numsen«.

Et hamskifte for hiphoppen?

Men er alt dette blot udtryk for, som netmagasinets Gawker skrev i januar under overskriften ’The Booty Eating Renaissance’, at »heteroseksuelle langt om længe også har opdaget et supersensitivt område spækket med nerveender; at bøsser med andre ord ikke har monopol på røvhullet« eller hvad?

Skribenten Tyrone Palmer gør opmærksom på, at nybruddet i rappermiljøet tyder på en opblødning i det traditionelt homofobe og mandedominerede rappermiljø, hvor der var langt mere applaus til Gates end ventet. Og at hans insisteren på »kvindens lyst i centrum« tyder på, at »hiphop i fremtiden kan blive et rum for progressive måske endda transgressive diskussioner om sortes tilfredsstillelse, maskulinitet og seksualitet,« som han skrev. Palmer henviser til hiphopsiden Boxden, der er et af de mest kendte fora, hvis man ønsker at tage temperaturen på rapmiljøet. Her stillede bunker af mandlige rappere og fans op efter Gates og bekendte, at de var helt med på bølgen – som en kommentator skriver: »Damm right I eat my girl ass with pleasure anytime any day of the week .Hyall little dudes better wisen [up] these chicks waana be pleased just like we do.«

Den langt mere kendte rapper Trick Daddy fra Miami gik senere på sommeren forrest. Han har forslået, at 5. august fremover bliver kendt som National Eat-A-Booty Day. I et interview med den populære rap net-tv-kanal Vlad TV meddelte Trick Daddy, at »jeg er helt færdig med at slikke fisse i 2014, nu slikker jeg kun røv.«

Interviewet fik en anden rapper, Sara Jay, til efterfølgende nærmest opgivende at kommentere samme sted: »Ja, ja, Trick siger det, men alle gør det. Alle rappere slikker røv. Og hvad så? Hvis du er sammen med en pige, hun er ren og hun ligger der lige foran dig, og du slikker fisse, hvad er så problemet med at tage røven med?«

Flere store hiphop-hits fra sidste år handlede også om anilingus; fra Khias »My Neck My Back« til Nicky Minjas globale hit Anaconda (375 millioner klik på YouTube).

Brevkasseråd

Selv Chris Brown lagde i et kort øjeblik et billede ud af sig selv på Instagram, hvor den verdenskendte sanger havde næsen nede i en ukendt models rumpet. Billedet var dog kun tilgængeligt i nogle timer, før det blev taget ned igen. Da var det, naturligvis, blevet delt mange tusinde gange på nettet allerede.

Et sidste bevis på, at røvslikkeriet er kommet til masserne, ses i de to store henholdsvis herre- og dameblade GQ (Gentleman’s Quarterly) og Cosmopolitan. Begge magasinerne havde i 2014 guides til deres læsere om, hvordan man nu lige helt konkret håndterer booty eating. Nogen af rådene fra og til herresiden lød: »husk brusebadet,« »lad være med at gå ud at spise Wienerschnitzel først – du og en hel tallerken panering kan ikke være der samtidig« samt »lad være med at snige dig hen til enden – en gentleman spørger først.«

Cosmos læsere blev i artiklen »A Beginner’s Guide to Rim Jobs« begavet med tips som: »Hvis det er en kvinde du slikker, så lad anus være sidste step i dit repertoire. Du skal undgå at overføre bakterier fra anus til vagina.« »Alle mennesker har hår omkring numsehullet, hvis din partner er en behåret fyr, skal du bare skubbe håret blidt væk med din hånd, så du får mere plads til tungen,« »doggie style gør anus mere tilgængelig end de fleste andre positioner gør«.

Og endelig – men det virker ret besynderligt og i hvert fald noget, der lyder temmelig lystdræbende og ødelæggende for en følelse af at gøre noget, der er beskidt og uartigt: »Hvis du er bekymret for kønssygdomme, kan du overveje at slikke røv gennem plastfolie.«

Helt ærligt. Den tror jeg ikke på.